Сандра Петковић је рођена 13.10.1979.године у Нишу. Завршила је гимназију Светозар Марковић, друштвено-језички смер.Дипломирала је 2005.године на Филозофском факултету у Нишу,студијска група за Српски језик и књижевност, одсек Књижевност и српски језик. Запослена је од 2008.године у Установи Дечји центар Ниш.Од новембра 2015.године налази се на месту вршиоца дужности директора.

Преузела је руковођење у једном од најтежих тренутака у пословању Установе. Успешно се суочила са вишемилионским блокадама пословних рачуна, вишком запослених, вишемесечном обуставом исплате зарада запосленима и породиљама, губитком једне од испостава у којима се одвија настава,нагомиланим дуговањима и судским споровима.

За 18 месеци колико се налази на месту вршиоца дужности директора унела је новине у раду које се односе на повећање прихода, повећање броја деце, отварање и повраћај изгубљених простора, смањење броја запослених, доношење и усклађивање аката са позитивним законским прописима, реорганизацијом рада, смањења дуговања која је установа имала последњих година и увођењем низа новина у циљу бољег пословања и остваривања основних програмских циљева.

Стварати за децу, радити са њима и за њих и доприносити њиховом развоју и образовању основни је мотив њеног рада.Промовисање културних и едукативних садржаја и подстицање на исте,за њу представља једини исправан начин у одгоју и васпитању деце и младих.

Установа којом руководи пружа јој могућност да ту своју тежњу и оствари.

Радом у секцијама и радионицама различитог садржаја (Новинарска секција, Литерарни клуб, Луткарске, драмске и креативне радионице) стекла је разнолико и богато искуство, али и уочила чињеницу о неопходности културног садржаја у животима деце и младих.

Радила је на припреми музичко-сценских и драмских програма увек водећи рачуна о културном и образовном аспекту и препознавању дечијег сензибилитета и креативности. Истичући важност учешћа и афирмације деце и младих у културни живот града и неговању таквог начина живљења и размишљања.

Радила је на пословима пропаганде у Установи Дечији центар.

Била је члан Управног одбора у Галерији савремене ликовне уметности Ниш, од 2012-2015.године.